KOMISIJOS REGLAMENTAS (EB) Nr. 832/2005
2005 m. gegužės 31 d.
dėl cukraus, izogliukozės ir fruktozės perteklinių kiekių Čekijos Respublikoje, Estijoje, Kipre, Latvijoje, Lietuvoje, Vengrijoje, Maltoje, Lenkijoje, Slovėnijoje ir Slovakijoje nustatymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą,
atsižvelgdama į 2004 m. sausio 14 d. Komisijos reglamentą (EB) Nr. 60/2004 dėl cukraus sektoriui skirtų pereinamojo laikotarpio priemonių, kurios turi būti patvirtintos dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos įstojimo (1), ypač į jo 6 straipsnio 1 dalies pirmą pastraipą,
kadangi:
(1)
Siekiant išvengti cukraus sektoriaus rinkų sutrikimo po Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos (toliau - naujosios valstybės narės) įstojimo į ES 2004 m. gegužės 1 d., pagal Reglamento (EB) Nr. 60/2004 6 straipsnio 2 dalį, grynojo cukraus arba esančiojo perdirbtuose produktuose, izogliukozės ir fruktozės kiekiai, viršijantys kiekius, kuriuos 2004 m. gegužės 1 d. galima pripažinti įprastomis perkeliamomis atsargomis, turi būti atitinkamų naujųjų valstybių narių sąskaita pašalinti iš rinkos.
(2)
Siekiant nustatyti tuos perteklinius kiekius Reglamento (EB) Nr. 60/2004 8 straipsnio 2 dalyje numatyta, kad valstybės narės praneša Komisijai svarbius duomenis apie gaminamus, vartojamus, laikomus kaip atsargas, eksportuojamus ir importuojamus kiekius ir apie perteklinių kiekių identifikavimo sistemą.
(3)
Apskritai laikoma, kad perteklinius cukraus kiekius sudaro nuo 2003 m. gegužės 1 d. iki 2004 m. balandžio 30 d. pagaminti ir importuoti kiekiai, nuo jų sumos atėmus eksportuotus kiekius ir palyginus su tų pačių kiekių vidurkiu per tokį patį laikotarpį per trejus ankstesnius metus. Buvo atsižvelgta ir į ypatingas atsargų sukaupimo aplinkybes, kaip numatyta Reglamento (EB) Nr. 60/2004 6 straipsnio 1 dalies c punkte, ypač į atsargų sumažėjimą per tą laikotarpį.
(4)
Remiantis naujųjų valstybių narių pranešimais, pagal tą metodą pertekliniai cukraus kiekiai turėtų būti nustatyti tik Estijoje, Kipre, Latvijoje, Maltoje ir Slovakijoje.
(5)
Nustatant perteklinius izogliukozės ir fruktozės kiekius, naudotasi tuo pačiu metodu. Todėl fruktozės ir izogliukozės perteklinių kiekių nustatyti nereikėtų.
(6)
Cukraus vadybos komitetas nepateikė nuomonės per jo pirmininko nustatytą laikotarpį,
PRIĖMĖ ŠĮ REGLAMENTĄ:
1 straipsnis
Grynojo cukraus arba esančiojo perdirbtuose produktuose kiekiai, viršijantys kiekius, kuriuos 2004 m. gegužės 1 d. buvo galima pripažinti įprastomis perkeliamomis atsargomis ir pašalintini iš Bendrijos rinkos pagal Reglamento (EB) Nr. 60/2004 6 straipsnio 2 dalį, yra tokie:
-
Estijoje: 91 464 t,
-
Kipre: 40 213 t,
-
Latvijoje: 10 589 t,
-
Maltoje: 2 452 t,
-
Slovakijoje: 10 225 t.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. gegužės 31 d.